**    **

**ЗАСГИЙН ГАЗРЫН ХЭРЭГ ЭРХЛЭХ ГАЗАР, АВЛИГАТАЙ ТЭМЦЭХ ГАЗАР, АНУ-ЫН АЗИЙН САН, “МЕРСИ КОР” ОЛОН УЛСЫН БАЙГУУЛЛАГА ХАМТРАН ТӨРИЙН БАЙГУУЛЛАГУУДЫН ДУНД АВЛИГААС АНГИД, САЙН ЗАСАГЛАЛЫН ТУРШЛАГА ШАЛГАРУУЛАХ УРАЛДААН ЗАРЛАЖ БАЙНА**

**Уралдааны зорилго:** Жил бүрийн арванхоёрдугаар сарын 9-ний өдрийг НҮБ-аас Авлигын эсрэг олон улсын өдөр хэмээн тунхагласан бөгөөд энэ өдрийг угтан Авлигатай тэмцэх газраас төрийн үйлчилгээний сайн туршлагыг тодруулан шалгаруулдаг уламжлалтай. Энэ дагуу Засгийн газрын Хэрэг эрхлэх газар, АНУ-ын Азийн сан, “Мерси Кор” олон улсын байгууллагатай хамтран **“АВЛИГААС АНГИД, САЙН ЗАСАГЛАЛЫН ТУРШЛАГА-2013”** уралдааныг улсын хэмжээнд, нийт төрийн болон иргэний нийгмийн байгууллагуудын дунд зарлаж байна.

Хээл хахууль, хүнд суртлаас ангид төрийн үйлчилгээг иргэд, олон нийтэд хүргэж байгаа, сайн засаглалыг салбар бүртээ, байгууллагын дотооддоо нэвтрүүлж байгаа тэргүүний арга туршлагыг улс орны хэмжээнд түгээн дэлгэрүүлэх, олон нийтэд мэдээлэх, тэдгээрийг урамшуулах, бусад төрийн болон иргэний нийгмийн байгууллагуудад үлгэр дуурайл болгоход уралдааны зорилго оршино.

**Уралдааны хугацаа:** Уралдаанд оролцох төрийн болон иргэний нийгмийн байгууллага нь 2013 оны 6 дугаар сарын 1-ний өдрөөс эхлэн 2013 оны 12 дугаар сарын 1-ний өдрийг дуустал хугацаанд авлигаас урьдчилан сэргийлэх чиглэлээр авч хэрэгжүүлсэн үйл ажиллагаа, арга хэмжээний талаар танилцуулга мэдээллээ 2013 оны 12 дугаар сарын 3-ны өдрийн дотор Авлигатай тэмцэх газарт хүргүүлнэ.

**Шалгуур үзүүлэлт:** Уралдаанд оролцогч байгууллага нь дараах шалгуур үзүүлэлтүүдийг хангасан байна:

* Авлигаас ангид, сайн засаглалын төлөөх төрийн үйлчилгээг бий болгох талаар бодитой ажил төлөвлөж, үр дүнгээ тооцсон байх;
* Хүнд суртал, чирэгдлийг арилгах, шат дамжлагыг цөөрүүлэх чиглэлээр шинэлэг санал, санаачилга гаргаж, хэрэгжүүлсэн байх;
* Төрийн үйлчилгээний ил тод, нээлттэй орчинг бүрдүүлсэн байх;
* Авлигаас ангид сайн засаглалын төлөөх үйл ажиллагаа нь үр өгөөжтэй, хүртээмжтэй, нийтийн эрх ашгийг хангасан байх;
* Үйл ажиллагаа нь өөрийн байгууллага, салбартаа тогтворжиж хэвшсэн бөгөөд бусдад сайн туршлага болгож түгээх боломжтой байх;
* Авлигаас урьдчилан сэргийлэх, соён гэгээрүүлэх үйл ажиллагаанд зохих дэмжлэг болж, авлигыг үл тэвчих ёс суртахууныг төлөвшүүлэхэд хувь нэмрээ оруулсан байх.

**Хэн нэрээ дэвшүүлж болох вэ?** Дээрх шалгуур үзүүлэлтүүдийг хангахуйц үйл ажиллагааг байгууллага дотроо удирдан зохион байгуулсан, гардан хэрэгжүүлсэн албан тушаалтан нэрээ дэвшүүлэх эрхтэй. Нэг байгууллагаас нэг албан тушаалтан нэрээ дэвшүүлнэ.

**Шагнал урамшуулал:** Уралдааныг зохион байгуулагчдаас бүрдсэн тусгай хороо дээрх 6 шалгуур үзүүлэлтийн дагуу шалгаруулалтыг хийж, нийт 9 байгууллага, албан тушаалтныг тодруулна. Шилдэг 9 байгууллага, албан тушаалтанд тусгай шагнал олгох бөгөөд тэднийг улсын хэмжээнд алдаршуулах ажлыг зохион байгуулна. Шагналыг 2013 оны 12 дугаар сарын 9-ний өдөр буюу Авлигын эсрэг олон улсын өдөр гардуулна.

**Харилцах хүний нэр, хаяг:** Нэмэлт тодруулга мэдээллийг 70112467 дугаарын утсаар Авлигатай тэмцэх газрын Урьдчилан сэргийлэх, соён гэгээрүүлэх хэлтсийн ажилтан, комиссар Т.Мөнхтунгалагаас лавлана уу. Түүнчлэн munkhtungalag@iaac.mn цахим шуудангаар танилцуулга мэдээллээ илгээж болно.

**ЗАСГИЙН ГАЗРЫН ХЭРЭГ ЭРХЛЭХ ГАЗАР**

**АВЛИГАТАЙ ТЭМЦЭХ ГАЗАР**

**АНУ-ЫН АЗИЙН САН**

**“МЕРСИ КОР” ОЛОН УЛСЫН БАЙГУУЛЛАГА**